Ingveldur Ýr er fædd og uppalin í Reykjavík . Hún hóf ung ballettnám í Listdansskóla Þjóðleikhússins og síðar söngnám í Söngskólanum í Reykjavík . Þaðan lá leiðin í framhaldsnám við Tónlistarskóla Vínarborgar , þar sem hún stundaði einnig leiklistar og söngleikjanám . Lauk hún síðan mastersgráðu frá Manhattan School of Music í New York . Kennarar hennar voru Guðmunda Elíasdóttir , Svanhvít Egilsdóttir og Cynthia Hoffmann , auk þess sótti hún námskeið hjá m.a . Charles Spencer , Martin Katz og Phyllis Curtin . Hún hefur lokið Level One í Voice Craft hjá Jo Estill . Ingveldur Ýr vakti snemma athygli áheyrenda fyrir óvenju frjálslega sviðsframkomu og sterka leikhæfileika sem hafa nýst henni á margan hátt . Hún hefur ætíð haft fjölbreytni í verkefnavali og sungið í óperum , söngleikjum og kabarettum sem og á ljóðatónleikum . Ingveldur Ýr var um skeið fastráðin við Óperuna í Lyon í Frakklandi og söng þar ýmis hlutverk m.a . Dorabellu í Cosi fan Tutte , Orlovsky í Leðurblökunni , C-moll messu Mozarts , Carmen og einsmannsóperuna Miss Donnithorne´s Maggott eftir Peter Maxwell Davies . Við Bastilluóperuna söng Ingveldur Nornina í Hans og Grétu . Á íslensku óperusviði eru helstu hlutverk hennar Olga í Évgení Ónegin , Valþrúður og Fljóthildur í Niflungahringnum , Preziosilla í Á valdi Örlaganna , Dorabellu í Cosi fan Tutte eftir Mozart . Með Sumaróperu Reykjavíkur söng hún nýlega titilhlutverkið í Dido og Eneas . Ingveldur Ýr hefur verið gestur á alþjóðlegum tónlistarhátíðum og sungið með þekktum hljómsveitarstjórum á borð við Sir Neville Marriner og Kent Nagano . Hún var sérvalinn gestur á hinni virtu Tónlistarhátíð í Tanglewood í Bandaríkjunum , þar sem hún söng á ljóðatónleikum og nútímatónlistarhátíð , auk þess sem hún söng hlutverk Mrs. Sedley í Peter Grimes eftir Britten með hljómsveitarstjóranum Seiji Ozawa . Hún söng eitt af aðalhlutverkum í frumflutningi óperunnar The Cenci eftir englendinginn Havergal Brian í Queen Elizabeth Hall í London . Hún hefur margsinnis komið fram með Sinfóníuhljómsveit Íslands m.a. í Guðrúnarkviðu eftir Jón Leifs ; Níundu Sinfóníu Beethovens og nú síðast í Carmen . Ingveldur Ýr hefur æ meir helgað sig tónleikahaldi og hafa leiðir hennar legið um tónleikahús víða um heim auk þess sem hún hefur sungið fjölda tónleika á Íslandi . Hún lauk nýverið tónleikaferð um Kanada á vegum Þjóðræknisfélags Íslendinga í Norður-Ameríku . Hún kemur fram á geisladiskinum " Íslenska einsöngslagið " í útgáfu Gerðubergs og syngur verk Jóns Leifs á diskinum Hafís með Sinfóníuhljómsveit Íslands í útgáfu BIS .